El cap de l'Executiu, acompanyat de la consellera de la Presidència, ha lliurat aquest dimecres els Premis Nacionals de Comunicació 2019.
El president de la Generalitat, Quim Torra, ha reivindicat aquest dimecres " el bon periodisme, el que contrasta les fonts, el que és crític amb el poder, honest amb si mateix, investiga, furga, pregunta, i contrasta, i es repensa, i rectifica si cal ".
Així ho ha posat de manifest en el lliurament dels Premis Nacionals de Comunicació 2019, on ha agraït la tasca que duen a terme els guardonats i ha assenyalat que " les persones i entitats premiades representen els valors més genuïns de la comunicació ".
A més, també n'ha destacat " el compromís " que tenen amb " la llengua i el país, però també amb l'entreteniment, la informació, el rigor i la independència periodística que han demostrat ".
En aquest sentit, el cap de l'Executiu ha remarcat que els guardonats són transmissors de la realitat i els ha animat a continuar treballant en la mateixa línia, explicant " el que passa al nostre voltant amb l'ètica per davant i la professionalitat per bandera ". "
Moltes gràcies a tots els guardonats per servir el vostre país fent la vostra feina el millor possible ", ha remarcat i ha destacat que " actes com els d'avui ens serveixen per refermar-nos i incrementar l'autoestima col·lectiva i adonar-nos que sí, que treballem i fem les coses bé ".
El president Torra també ha recordat que l'excés d'informació " ha eclipsat el que és essencial ". "
Les fake news, especulacions o notícies falses, pregonades amb un objectiu clar de distorsionar, li han fet al periodisme " i ha citat una de les frases més reconegudes de Ryszard Kapuscinski "quan es va descobrir que la informació era un negoci, la veritat va deixar de ser important".
En aquest sentit, ha animat els presents a fer bon periodisme tot recordant Josep Carner, La Publicitat, Tísner, Irene Polo, Barnils i Roig. "
Hem de saber la tradició periodística de la qual venim perquè sinó és impossible que sapiguem on anar ", ha afirmat.
En l'acte, que s'ha celebrat al Saló de Sant Jordi del Palau de la Generalitat, el cap de l'Executiu ha estat acompanyat de la consellera de la Presidència i portaveu del Govern, Meritxell Budó, que ha recordat que " uns mitjans de qualitat i amb voluntat d'excel·lència són el reflex d'una societat diversa i amb un alt nivell d'exigència " i que " tant els mitjans com els seus professionals esdevenen una eina cabdal en l'exercici de la democràcia ".
En aquest sentit, Budó ha assegurat que " l'exercici constant de drets bàsics, com són els de la informació, la llibertat de premsa o la lliure expressió i opinió, contribueix a enfortir el sentit democràtic de la nostra societat ".
La consellera també ha fet un reconeixement a la professió del periodisme " com a peça clau en la defensa de la llibertat d'expressió " i ha afirmat que " una societat que no disposa d'un periodisme que garanteixi una informació veraç i una bona comunicació amb la ciutadania, és una societat que tampoc disposa d'una veritable i autèntica democràcia ".
Budó ha reconegut que el Govern està compromès amb aquest periodisme.
Els Premis Nacional de Comunicació van ser creats l'any 1999 amb motiu dels 75 anys del naixement de la primera emissió regular de ràdio a Catalunya.
Demà es compleixen 95 anys d'aquella emissió.
L'objectiu dels guardons és atorgar un reconeixement a les aportacions més rellevants en el camp de la comunicació a Catalunya, tant si han estat realitzades per professionals com per qualsevol entitat pública o privada.
El jurat dels Premis ha reconegut enguany:
Finalment, el jurat ha decidit atorgar dues Mencions d'honor.
Al periodista Tomàs Alcoverro, corresponsal de La Vanguardia a l'Orient Mitjà.
El jurat n'ha destacat que "ha estat l'únic català que durant més de 40 anys i de forma ininterrompuda, ha treballat per explicar-nos l'Orient Mitjà.
I ho ha fet sempre des del terreny, quan no hi havia tantes finestres al món i ressaltant especialment aspectes positius, com la riquesa històrica i cultural, dels seus països; fugint d'estereotips que sovint estigmatitzen la zona".
Alcoverro va rebre la Creu de Sant Jordi l'any 2006.
A més, el jurat també ha atorgat menció d'honor a Mediapro, perquè "des de la seva fundació a Barcelona l'any 1994, s'ha convertit en la productora i grup empresarial català de comunicació més gran del país, i líder en el sector audiovisual europeu".
S'assenyala també que la seva activitat integra continguts, producció i distribució audiovisual arreu del món, on el grup disposa de 58 seus, en 36 països de 4 continents.
El jurat dels Premis Nacional de Comunicació ha estat presidit en aquesta edició per la consellera de la Presidència, Meritxell Budó, i en formen part el secretari de Comunicació del Govern i Mitjans de Comunicació, Antoni Molons; la degana del Col·legi de Periodistes de Catalunya, Neus Bonet; la degana de la Facultat de Ciències de la Comunicació de la Universitat Autònoma de Barcelona, Maria José Recoder; la presidenta del Col·legi de Publicitaris i Relacions Públiques de Catalunya, Rosa Romà; el vicedegà de Publicitat del Col·legi de Publicitaris i Relacions Públiques de Catalunya, Marc Elena; el secretari de Difusió i Atenció Ciutadana, Miquel Gamisans; el director general de Mitjans de Comunicació, Ignasi Genovès; el president de l'Associació de Mitjans d'Informació i Comunicació, Ramon Grau; el CEO de McCann Barcelona, Enric José; el president del Consell Audiovisual de Catalunya, Roger Loppacher; el president de l'Associació Catalana de Ràdio, Miquel Miralles i el Director del Grau de Periodisme de la Facultat de Comunicació Blanquerna, Marçal Sintes.
El secretari del jurat ha estat el responsable d'Informació, Arxiu i Publicacions de la Direcció General de Mitjans de Comunicació, Martí Porter.
El jurat ha reconegut Ramon Besa, Cinto Niqui, Jaume Alemany, Tomàs Alcoverro, la sèrie Merlí, el Crític, el Grup Segre i Mediapro.